Author: agenda0
Company: agenda

Predkladacia správa

	Návrh zákona o spotrebiteľských úveroch predkladá Ministerstvo hospodárstva SR na rokovanie vlády v súlade s Plánom legislatívnych úloh vlády SR na rok 2000, v  ktorom je táto legislatívna úloha zaradená na mesiac september. Úloha je rovnako zapracovaná v  Národnom programe pre prijatie ACQUIS COMMUNATAIRE s termínom nadobudnutia účinnosti  v prvom polroku 2001. 

	Návrh zákona o spotrebiteľských úveroch stanovuje podmienky poskytovania spotrebiteľského úveru, náležitosti zmluvy o spotrebiteľskom úvere a spôsob výpočtu celkových nákladov na úver. Upravuje niektoré osobitné ochranné opatrenia zamerané na ochranu dlžníka – spotrebiteľa, keď zmluvu ukončí veriteľ alebo keď existuje medzi dodávateľom a veriteľom zmluvný vzťah a tiež právo spotrebiteľa na predčasnú úhradu úveru.

Prijatím predmetného návrhu zákona bude zabezpečená požiadavka  na zosúladenie nášho práva s právom Európskej únie v oblasti spotrebiteľských úverov, konkrétne so smernicou   87/102/EEC zo dňa  12. 2. 1987 a doplňujúcimi smernicami 90/88/EEC  a  98/7/EC. 

Predkladaný návrh zákona bol dopracovaný v zmysle záverov z rokovania Legislatívnej rady vlády SR zo dňa 12. decembra 2000 a 20. februára 2001. Na základe listu podpredsedu vlády SR a predsedu Legislatívnej rady vlády SR pána Fogaša zo dňa 1. marca t. r. uskutočnilo sa dňa 22. marca 2001 rokovanie medzi Ministerstvom hodpodárstva SR a Ministerstvom spravodlivosti SR, z ktorého vyplynul záver, že problematika spotrebiteľských úverov bude upravená osobitným zákonom a nie novelou Občianskeho zákonníka. Súčasne došlo na tomto rokovaní k  zosúladeniu výkladu pojmov k zákonu o spotrebiteľských úveroch s platnými právnymi normami v Slovenskej republike. V zmysle odporúčaní p. Fogaša bol predmetný návrh zákona dopracovaný o pripomienky Národnej banky Slovenska, Asociácie organizácií splátkového predaja a Asociácie leasingových spoločností.